મુંબઈ: સંજય લીલા ભણશાળીની ફિલ્મ પદ્માવતીની સૂચિત રિલીઝ ડેઈટ જેમ જેમ નજીક આવે છે તેમ તેમ વિવાદ ચરમસીમાએ પહોંચી રહ્યો છે. આ મુદ્દે થિયેટરો સળગાવવાં, જાનથી મારી નાખવા અને હિંસા ફેલાવવાની ધમકી આપવામાં આવી રહી છે. દરમિયાન આ ફિલ્મમાં પદ્માવતીની મુખ્ય ભૂમિકા ભજવનાર બોલિવૂડની અભિનેત્રી દીપિકા પાદુકોણે જણાવ્યું છે કે મને ન્યાયતંત્રમાં સંપૂર્ણ વિશ્વાસ છે અને ન્યાયતંત્ર આ વિવાદમાં યોગ્ય નિર્ણય લેશે. સાથે સાથે દીપિકાએ એવું પણ જણાવ્યું છે કે આ ફિલ્મને લઈને જે હરકતો કરવામાં આવી રહી છે તે જોઈને મને હસવું આવે છે.